CELEX: 32020D1235
Language: mt
Date: 2020-08-26 00:00:00
Title: Deċiżjoni tal-Kummissjoni (UE) 2020/1235 tas-26 ta’ Awwissu 2020 li tawtorizza lill-Greċja tapplika estensjoni għal ċerti perjodi speċifikati fl-Artikolu 4 tar-Regolament (UE) 2020/698 tal-Parlament Ewropew u tal-Kunsill (notifikata bid-dokument C(2020) 5742) (It-test bl-Ingliż biss huwa awtentiku)

31.8.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 282/17
               
            
         DEĊIŻJONI TAL-KUMMISSJONI (UE) 2020/1235
         tas-26 ta’ Awwissu 2020
         li tawtorizza lill-Greċja tapplika estensjoni għal ċerti perjodi speċifikati fl-Artikolu 4 tar-Regolament (UE) 2020/698 tal-Parlament Ewropew u tal-Kunsill
         
            
               (notifikata bid-dokument C(2020) 5742)
            
         
         (It-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2020/698 tal-Parlament Ewropew u tal-Kunsill tal-25 ta’ Mejju 2020 li jistabbilixxi miżuri speċifiċi u temporanji fid-dawl tat-tifqigħa tal-COVID-19 u rigward it-tiġdid jew l-estensjoni ta’ ċerti ċertifikati, liċenzji u awtorizzazzjonijiet u l-posponiment ta’ ċerti kontrolli perjodiċi u taħriġ perjodiku f’ċerti oqsma tal-leġiżlazzjoni dwar it-trasport (1), u b’mod partikolari l-Artikolu 4(4) tiegħu,
         Billi:
         
                     (1)
                  
                  
                     L-Artikolu 4(2) tar-Regolament (UE) 2020/698 jestendi l-limitu taż-żmien għall-ħruġ ta’ kard tas-sewwieq ġdida skont ir-Regolament (UE) Nru 165/2014 tal-Parlament u tal-Kunsill (2) għal xahrejn wara li tasal it-talba, fejn is-sewwieq japplika għat-tiġdid tal-kard tas-sewwieq bejn l-1 ta’ Marzu 2020 u l-31 ta’ Awwissu 2020.
                  
               
                     (2)
                  
                  
                     L-Artikolu 4(3) tar-Regolament (UE) 2020/698 jestendi l-limitu għas-sostituzzjoni ta’ kard tas-sewwieq għal xahrejn wara li tasal it-talba, meta s-sewwieq japplika għal tali sostituzzjoni bejn l-1 ta’ Marzu 2020 u l-31 ta’ Awwissu 2020.
                  
               
                     (3)
                  
                  
                     B’ittra bid-data tal-24 ta’ Lulju 2020, il-Greċja ppreżentat talba motivata għal awtorizzazzjoni biex tapplika estensjoni ta’ xahrejn għall-perjodu bejn l-1 ta’ Marzu 2020 u l-31 ta’ Awwissu 2020 kif speċifikat fl-Artikoli 4(2) u (3) tar-Regolament (UE) 2020/698. Il-Greċja pprovdiet informazzjoni addizzjonali biex issostni t-talba tagħha fit-28 ta’ Lulju 2020.
                  
               
                     (4)
                  
                  
                     Skont l-informazzjoni pprovduta mill-Greċja, it-tiġdid u s-sostituzzjoni tal-kards tas-sewwieq x’aktarx li se jibqgħu imprattikabbli fil-Greċja lil hinn mill-31 ta’ Awwissu 2020 minħabba l-miżuri li din ħadet biex tevita jew trażżan it-tixrid tal-COVID-19.
                  
               
                     (5)
                  
                  
                     Il-Greċja adottat għadd ta’ miżuri straordinarji rigward il-persunal tas-settur pubbliku inkluż il-persunal tal-Ministeri u tas-servizzi tat-trasport reġjonali bħala tweġiba għat-tifqigħa tal-COVID-19. Dawk il-miżuri kellhom impatt fuq il-kapaċità li jiġu mġedda u sostitwiti l-kards tas-sewwieq tat-takografu. Fost dawk il-miżuri kien hemm il-“liv speċjali għall-impjegati taċ-ċivil”, introdott mil-leġiżlazzjoni Griega u li affettwa konsiderevolment l-għadd ta’ persuni disponibbli għall-kompiti inkwistjoni.
                  
               
                     (6)
                  
                  
                     Matul l-evoluzzjoni tal-pandemija fil-Greċja, il-miżuri ġew gradwalment aġġustati, illaxkati u finalment tneħħew. B’mod ġenerali, il-miżuri rriżultaw f’nuqqas serju ta’ persunal fis-settur pubbliku u f’dewmien twil fl-ipproċessar tal-applikazzjonijiet għat-tiġdid u għas-sostituzzjoni tal-kards tas-sewwieq.
                  
               
                     (7)
                  
                  
                     In-nuqqas ta’ persunal ikkawża wkoll dewmien fil-proċedura għall-għoti ta’ kuntratt ta’ assistenza teknika għall-produzzjoni tal-kards tas-sewwieq tat-takografu. L-awtorità kompetenti tal-Ministeru għall-Infrastruttura u t-Trasport ippubblikat sejħa għall-offerti miftuħa għal kuntratt ta’ sentejn għall-ħruġ ta’ kards intelliġenti tat-takografu. Dak il-kuntratt finalment ingħata fit-30 ta’ Ġunju 2020, iżda l-kuntrattur għandu bżonn tul ta’ żmien minimu qabel joħroġ il-kards. Sa dak iż-żmien, l-uniku mod biex jinħarġu l-kards intelliġenti tat-takografu huwa permezz ta’ assistenza reċiproka pprovduta mill-Awtorità Pollakka tal-Ħruġ ta’ Kards (CIA Pollakka), iżda li l-għajnuna hija limitata għal massimu ta’ 6 000 kard.
                  
               
                     (8)
                  
                  
                     Barra minn hekk, skont l-informazzjoni pprovduta mill-Greċja, il-laboratorju uniku responsabbli għall-ħruġ taċ-ċertifikat tal-interoperabbiltà skont l-Artikolu 12 tar-Regolament (UE) Nru 165/2014 mhuwiex f’pożizzjoni li jagħmel arranġamenti għal testijiet tal-interoperabilità qabel il-ġimgħa 39 tal-2020. Il-kards jistgħu jinħarġu biss ladarba dawk it-testijiet jitlestew b’suċċess.
                  
               
                     (9)
                  
                  
                     B’riżultat taċ-ċirkostanzi deskritti fil-premessi 5 sa 8, aktar minn 11 000 applikazzjoni għat-tiġdid jew is-sostituzzjoni tal-kards tas-sewwieq bħalissa huma pendenti u ma jistgħux jiġu pproċessati fil-ħin.
                  
               
                     (10)
                  
                  
                     Għalhekk, jenħtieġ li l-Greċja tiġi awtorizzata tapplika estensjoni għall-perjodi bejn l-1 ta’ Marzu 2020 u l-31 ta’ Awwissu 2020 kif speċifikat fl-Artikolu 4(2) u (3) tar-Regolament (UE) 2020/698.
                  
               
                     (11)
                  
                  
                     Il-Greċja qablet li din id-Deċiżjoni tiġi adottata u notifikata bl-Ingliż,
                  
               ADOTTAT DIN ID-DEĊIŻJONI:
         
            Artikolu 1
            Il-Greċja hi awtorizzata tapplika estensjoni ta’ xahrejn għall-perjodi bejn l-1 ta’ Marzu 2020 u l-31 ta’ Awwissu 2020 kif speċifikat fl-Artikolu 4(2) u (3) tar-Regolament (UE) 2020/698.
         
         
            Artikolu 2
            Din id-Deċiżjoni hija indirizzata lir-Repubblika Ellenika.
         
         
            Magħmul fi Brussell, is-26 ta’ Awwissu 2020.
            
               
                  Għall-Kummissjoni
               
               Adina-Ioana VĂLEAN
               
                  Membru tal-Kummissjoni
               
            
         
         
            (1)  ĠU L 165, 27.5.2020, p. 10.
         
            (2)  Ir-Regolament (UE) Nru 165/2014 tal-Parlament Ewropew u tal-Kunsill tal-4 ta’ Frar 2014 dwar takografi fit-trasport bit-triq, li jħassar ir-Regolament tal-Kunsill (KEE) Nru 3821/85 dwar apparat ta’ reġistrazzjoni għat-trasport bit-triq u li jemenda r-Regolament (KE) Nru 561/2006 tal-Parlament Ewropew u tal-Kunsill dwar l-armonizzazzjoni ta’ ċerta leġiżlazzjoni soċjali li għandha x'taqsam mat-trasport bit-triq (ĠU L 60, 28.2.2014, p. 1).